b"\n_START_ARTICLE_\nPremi Parramon\n_START_SECTION_\nBases\n_START_PARAGRAPH_\nEl certamen anual atorgava com a premi un viol\xc3\xad o un violoncel de concert de la prestigiosa marca Parramon, amb els seus corresponents estoig i arc de mestre, i s\xe2\x80\x99adjudicava al deixeble de qualsevol Conservatori, Acad\xc3\xa8mia o mestre particular, que en dia i hora pr\xc3\xa8viament indicats, execut\xc3\xa9s amb m\xc3\xa9s art i compet\xc3\xa8ncia a criteri del jurat una determinada obra musical anunciada pr\xc3\xa8viament. _NEWLINE_En les bases s\xe2\x80\x99especificaven tamb\xc3\xa9 els requisits que havia de complir l\xe2\x80\x99aspirant \xe2\x80\x93trobar-se en per\xc3\xadode de formaci\xc3\xb3 o tot just acabada, aportar certificat del professor, no optar-hi m\xc3\xa9s d\xe2\x80\x99un cop...-, el programa obligatori \xe2\x80\x93escollit pel fundador del premi i anunciat pr\xc3\xa8viament amb no menys de dos mesos d\xe2\x80\x99antelaci\xc3\xb3-, les obligacions que contreia el convocant \xe2\x80\x93nomenar el jurat de cinc membres, en qu\xc3\xa8 no hi podia figurar cap mestre dels aspirants...-, etc.\n_START_SECTION_\nEl certamen\n_START_PARAGRAPH_\nEl concurs premiava alternativament estudiants de viol\xc3\xad i de violoncel. El 1928, per suggeriment de Pau Casals, Joan Lamotte de Grignon i Antoni Nicolau. s\xe2\x80\x99hi incorpor\xc3\xa0 la viola. La convoc\xc3\xa0t\xc3\xb2ria de l\xe2\x80\x99any 1934 es dedic\xc3\xa0 a la viola tenor, creada de feia poc pel taller Parramon; amb aquest motiu es feu exempci\xc3\xb3 de les condicions dels aspirants pel que fa a l\xe2\x80\x99edat i altres circumst\xc3\xa0ncies exigides en el concurs ordinari i s\xe2\x80\x99hi afeg\xc3\xad una dotaci\xc3\xb3 econ\xc3\xb2mica._NEWLINE_El programa obligatori que havia de ser executat en el certamen, celebrat sempre a la Sala Mozart, eren peces musicals anunciades pr\xc3\xa8viament; per\xc3\xb2 a partir de la segona convocat\xc3\xb2ria, la segona pe\xc3\xa7a -de no m\xc3\xa9s de vuit minuts- quedava a la lliure elecci\xc3\xb3 de l\xe2\x80\x99aspirant. El nom dels membres del jurat \xe2\x80\x93llevat del del president- no es feia p\xc3\xbablic fins que no conclo\xc3\xafa el per\xc3\xadode d\xe2\x80\x99inscripci\xc3\xb3 i cada concursant havia de presentar-se amb un pianista que l\xe2\x80\x99acompany\xc3\xa9s en l\xe2\x80\x99execuci\xc3\xb3, si calia. _NEWLINE_L\xe2\x80\x99instrument que constitu\xc3\xafa el premi solia exposar-se en un aparador c\xc3\xa8ntric, els primers anys a l\xe2\x80\x99Armeria Beristain, del carrer de Ferran de Barcelona i en anys successius a la Casa Ochoa, una botiga del carrer de Pelai. L\xe2\x80\x99any 1935, recollint alguns suggeriments, deix\xc3\xa0 de celebrar-se a la primavera i pass\xc3\xa0 al mes de desembre, m\xc3\xa9s lluny dels finals de curs dels alumnes aspirants. L\xe2\x80\x99any 1936 ja nom\xc3\xa9s es va fer p\xc3\xbablica l\xe2\x80\x99obra prescrita, sense que el certamen es pogu\xc3\xa9s arribar a celebrar.\n_START_SECTION_\nI. 1924. Viol\xc3\xad\n_START_PARAGRAPH_\nConcert en mi menor de Mendelssohn, op. 64, per a viol\xc3\xad i orquestra, i \xc2\xabLlarg\xc2\xbb de la Sonata V de Bach, per a viol\xc3\xad sol. Jurat: Mathieu Crickboom, Francesc Costa, Eduard Toldr\xc3\xa0, Frank Marshall i Miquel Llobet. Premi per a Joan Coll i Gili, deixeble de Juli Jarque.\n_START_SECTION_\nII. 1925. Violoncel\n_START_PARAGRAPH_\nPrimer temps del Segon Concert, de Romberg, i una pe\xc3\xa7a de lliure elecci\xc3\xb3. Jurat: Pau Casals, Pere Mar\xc3\xa9s, Josep Munner, Eduard Toldr\xc3\xa0 i Climent Lozano. Premi per a Josep Trotta Millan, deixeble del mestre Josep Soler a l\xe2\x80\x99Escola Municipal de M\xc3\xbasica. Mencions per a Ramon Baltasar, Julio Herrero i Gabriel Rod\xc3\xb3. 28 d\xe2\x80\x99abril de 1925.\n_START_SECTION_\nIII. 1926. Viol\xc3\xad\n_START_PARAGRAPH_\nPrimer temps del Segon Concert en re menor, de Wieniawski, i una pe\xc3\xa7a de lliure elecci\xc3\xb3. Jurat: Joan Man\xc3\xa9n, Joan Massi\xc3\xa0, Enric Ainaud, Enric Casals, Josep Soler, Pere Valls i Joan Llongueras. 15 aspirants.  Premi per a Rosa Garcia-Faria. Menci\xc3\xb3 especial per a Ricard Abell\xc3\xb3. Mencions honor\xc3\xadfiques a Ant\xc3\xb2nia Pich Santasusana, Ferran Porredon i Joan Peracaula. 7 de maig de 1926.\n_START_SECTION_\nIV. 1927. Violoncel\n_START_PARAGRAPH_\nPrimera part del Concert en la, de Davidov (Edici\xc3\xb3 \xc2\xabUniversal\xc2\xbb) i una pe\xc3\xa7a de lliure elecci\xc3\xb3. Jurat: Pau Casals, Antoni Sala, Bernard\xc3\xad G\xc3\xa0lvez, Joan Massi\xc3\xa0, Manuel Viscasillas i Joan Nogu\xc3\xa9s i Pon. 9 aspirants. Premi per a Lluis Millet Farga, deixeble de la professora Francesca Vidal a l\xe2\x80\x99Institut Musical Casals. Menci\xc3\xb3 especial per a Emili\xc3\xa0 Abadal i Ramon Miravall. 10 de maig de 1927.\n_START_SECTION_\nV. 1928. Viola\n_START_PARAGRAPH_\nEl Concertst\xc3\xbcck, del mestre Enescu, obra escrita expressament per al concurs de viola del Conservatori de Par\xc3\xads de 1908. Jurat: Joan Lamote de Grignon, Enric Ainaud, Joan Ribas, Alfred Romea i Graci\xc3\xa0 Tarrag\xc3\xb3. Premi per a Josep Julibert, deixeble del professor Eduard Toldr\xc3\xa0. Menci\xc3\xb3 honor\xc3\xadfica per a Claudi Agell.  8 de maig de 1928.\n_START_SECTION_\nVI. 1929. Viol\xc3\xad\n_START_PARAGRAPH_\nPrimer temps del Cinqu\xc3\xa8 Concert, op. 37, en la menor, d\xe2\x80\x99Henry Vieuxtemps. Jurat: Antonio Fern\xc3\xa1ndez Bordas (del Conservatori de M\xc3\xbasica i Belles Arts de Madrid), Enric Casals, Jaume Pahissa, Marian Perell\xc3\xb3, Francesc Pujol. Premi per a Rafael Ferrer Fit\xc3\xb3. 29 de maig de 1929.\n_START_SECTION_\nVII. 1930. Violoncel\n_START_PARAGRAPH_\nPrimer temps del Concert per a violoncel d\xe2\x80\x99Enric Morera. Jurat: Enric Morera, Pere Mar\xc3\xa9s, Ferran P\xc3\xa9rez, Joan Pujal i M\xc3\xa0rius Verg\xc3\xa9. Premi per a Andreu Gomar, alumne de Josep Soler, a l\xe2\x80\x99Escola Municipal de M\xc3\xbasica. Menci\xc3\xb3 honor\xc3\xadfica a Bonaventura Casalins. 19 de maig de 1930.\n_START_SECTION_\nVIII. 1931. Viol\xc3\xad\n_START_PARAGRAPH_\nLa Fantasia apassionata, de Vieuxtemps, fins als setze compassos abans del \xc2\xabLlarg\xc2\xbb. Jurat: Joan Massi\xc3\xa0, Eduard Toldr\xc3\xa0, Ferdinand Gu\xc3\xa9rin, Alfons Vila i Manuel Jim\xc3\xa9nez. Premi per a Rosa Mas Mallen. Premi extraordinari -i un viol\xc3\xad de la mateixa categoria- per a Neus Gas, que hi renunci\xc3\xa0. Menci\xc3\xb3 honor\xc3\xadfica per a Maria Ventosa. 27 de maig de 1931.\n_START_SECTION_\nIX. 1932. Violoncel\n_START_PARAGRAPH_\nPrimer temps del Concert en re, de Mozart-Cassad\xc3\xb3 (Edici\xc3\xb3 Schoot), amb cad\xc3\xa8ncia escrita especialment per a aquest concurs pel mestre Gaspar Cassad\xc3\xb3. Jurat: Joan Lamote de Grignon, Antoni Plan\xc3\xa0s, Ferran P\xc3\xa9rez Pri\xc3\xb3, Gabriel Rod\xc3\xb3 i\xc2\xa0 Sants Sagrera. Premi per a Conrad Giralt, deixeble de la professora Francesca Vidal, de l'Institut Casals. Menci\xc3\xb3 honor\xc3\xadfica a Francesc Gabarr\xc3\xb3 i dues segones mencions a Maria Capdevila i Encarnaci\xc3\xb3 Vives. 24 de maig de 1932.\n_START_SECTION_\nX. 1933. Viol\xc3\xad\n_START_PARAGRAPH_\nPrimer temps (\xc2\xabAdagio ma non tropo\xc2\xbb) del Concert en re menor, de Max Bruch. Jurat: Eug\xc3\xa9ne Saury (solista de l\xe2\x80\x99orquesta Lamoreux, de Par\xc3\xads), Mina Krokowski, Eduard Bocquet, Juli Jarque i Pere Vidal. 9 aspirants. Premi per a Maria Ventosa, deixebla de Rosa Garc\xc3\xada Faria. Menci\xc3\xb3 honor\xc3\xadfica per a Joan A. Bou i Aleix Rossell. 4 de maig de 1933.\n_START_SECTION_\nXI. 1934. Viola-tenor\n_START_PARAGRAPH_\nPrimer temps del Concert en sol menor, per a viola, de Cecil Forsyth. Desert.\n_START_SECTION_\nXII. 1935. Violoncel\n_START_PARAGRAPH_\n\xc2\xabAllegro\xc2\xbb i \xc2\xabLargo maestoso\xc2\xbb, primer i segon temps del Concert en la, de Carl Philipp Emanuel Bach. Jurat: Jaume Pahissa, Joan Borr\xc3\xa0s de Palau, Bernard\xc3\xad G\xc3\xa0lvez Bellido, Josep Pere Mar\xc3\xa9s i Josep Trotta. Premi per a Ernest Xanc\xc3\xb3 Creixell, deixeble de Francesca Vidal i de Pau Casals. 6 aspirants. 26 desembre de 1935.\n_START_SECTION_\nXIII. 1936. Viol\xc3\xad\n_START_PARAGRAPH_\nPrimer temps del Concert en la menor, m\xc3\xbam 22, de Viotti, amb la cad\xc3\xa8ncia de Joachim._NEWLINE_Despr\xc3\xa9s de 1975 es reprengu\xc3\xa9 d\xe2\x80\x99alguna manera la tradici\xc3\xb3 del certamen: la Fundaci\xc3\xb3 ben\xc3\xa8fico-docent partIcular de m\xc3\xbasica R. Parramon convoc\xc3\xa0 uns premis amb dotaci\xc3\xb3 econ\xc3\xb2mica per a estudiants de qualsevol instrument orquestral o de composici\xc3\xb3 musical sense prou mitjans per a completar la seva formaci\xc3\xb3. I, d\xe2\x80\x99acord amb la tradici\xc3\xb3 inicial, s\xe2\x80\x99atorgaven a la primavera. La convocat\xc3\xb2ria es perllong\xc3\xa0 durant dues d\xc3\xa8cades."